Det var sød musik i ørerne på aktionærerne, at den nordjyske virksomhed Asetek onsdag aften meddelte, at man regner med større indtægter i 2023 end forventet. Da aktiemarkederne åbnede torsdag morgen, bragede Aseteks aktiekurs i vejret. Lige efter markedsåbningen klokken 9 var Asetek-aktien steget med hele 42,6 procent. Herefter skete der igen et lille faldt, men ved 10-tiden lyder den foreløbige stigning i aktiekursen i dag på cirka 33 procent. Asetek, som særligt producerer køleløsninger til computere, regner med en indtjening på fem til syv millioner dollars i år, hvilket svarer til mellem 35 og 49 millioner kroner. Det oplyser virksomheden til fondsbørsen. Øget efterspørgsel Det er markant mere, end virksomheden tidligere har meldt ud. Her lå forventningerne til 2023 på en indtjening mellem to og fire millioner dollars. Det er øget efterspørgsel efter den nordjyske virksomheds flydende kølingsprodukter, der ligger til grund for de højere forventninger til årets omsætning. Asetek blev i sidste måned noteret på den danske børs. Hidtil har Aalborg-virksomheden været børsnoteret i Norge.

Opsummering:
Den nordjyske teknologivirksomhed Asetek regner med at tjene flere penge i 2023 end først antaget.